En enkelt butik nåede at flytte og resten frygtede butiksdøden - men nu kan de forretningsdrivende på Nørresundby Torv igen trække vejret. Aalborg Kommune stopper en renovering og ombygning af torvet. Selv om processen har været lang og hård, så er butiksejerne lykkelige over, at kommunen lyttede til deres protester: - Det jubler vi jo over i første omgang, fordi vi synes det var et helt galt tiltag, siger indehaver af Kop & Kande på Nørresundby Torv Else-Marie Kjelgaard, og samme holdning kommer fra ejeren af Slagter Carlsen lige rundt om hjørnet. Lettelse Butikkerne på Nørresundby Torv er lettede over, at Aalborg Kommune ikke gennemfører et projekt til cirka 25 millioner kroner om at gøre torvet til en grøn oase med cykelstier i stedet for trafik og p-pladser. - Hvis folk ikke kan holde ude foran butikken, så kan de ikke hente deres kødpakker. Det er vi fuldstændig afhængige af, pointerer Tobias Nielsen fra Slagter Carlsen. Projektet på Nørresundby Torv startede i sin tid, fordi Aalborg Kommune arbejder på at etablere en sikker skolevej til den kommende skole på Stigsborg Brygge. Den sikre skolevej skal nu planlægges af en anden rute, der ikke går over Nørresundby Torv. Men nu har By og Land droppet planer efter indsigelser fra butikkerne omkring Nørresundby Torv. Kommunen har dog allerede brugt over et år og 4,5 millioner kroner på projektet. - Der var mange bekymringer, og vi har valgt at lytte til borgerne. Vi nåede det inden, vi kom alt for langt ud af en forkert vej, siger rådmand i By og Land Jan Nymark Thaysen fra Venstre. Ville lukke forretninger Butikkerne kunne ikke se dem selv i en fremtid med færre p-pladser og mindre trafik. - Vi havde lukket butikken. Det er helt sikkert. Så havde vi ikke været her. Det skal også være sjovt at gå på arbejde, fortæller Else-Marie Kjelgaard fra Kop & Kande. Mere drastisk er løsningen blevet for erhvervsdrivende Annette Larsen-Jensen, som nåede at flytte hendes forretning fra Nørresundby Torv til City Syd på grund af kommunens planer om at fjerne parkeringspladser. Annette Larsen-Jensens kunder ville ikke længere kunne parkere uden foran hendes butik. At planerne nu er droppet glæder hun sig over. - De nære parkeringspladser, de ikke bliver taget. Det er så vigtigt. At vi så var nødt til at flytte, det var så en konsekvens af det. Det var sådan det var. Flytter du tilbage igen? - Det tror jeg ikke, fordi der kommer stadigvæk opgravninger, siger Anette Larsen-Jensen fra butikken Rigtige Mænd. Stor uro Butikkerne på Nørresundby Torv undrer sig over, at Aalborg Kommune skulle bruge så meget tid og ressourcer på projektet, før det blev skrinlagt. - Altså vi mente det seriøst, at vi ville lukke de fleste butikker, hvis vi ikke havde parkeringspladser. Så blev vi taget seriøst, men eller var det en meget lang kamp, fortæller Tobias Nielsen fra Slagter Carlsen. Hos Kop & Kande nåede de også at få en snak med både bank og revisor, om hvad de ville gøre, hvis Aalborg Kommune gennemførste renoveringsplanerne. - Det giver jo noget uro rundt omkring vores butik. Både med bank og det hele. De er nervøse for, hvad vores fremtid bliver, og det har vi også selv været meget nervøse for, siger indehaver Else-Marie Kjelgaard. Se indslaget her: Rådmand Jan Nymark Thaysen er glad for, at forvaltningen lyttede til de mange erhvervsdrivende på Nørresundby Torv. Også selv om selve dagen tog over et år. - Processer tager jo nogle gange tid i det politiske. Indtil vi fik skabt forståelse, fik processen vendt rigtigt, og begyndte at stille de her spørgsmål til projektet og grundlaget til projektet, så går der bare noget tid. Jeg er glad for, vi fangede det i tide, og at vi nu forhåbentlig har sikret, at der kan være liv på Nørresundby Torv i årene fremover, slutter Jan Nymark Thaysen fra Venstre.
Erhvervsdrivende på Nørresundby Torv ånder lettet op, efter Aalborg Kommune har stoppet renovering.